Pasgebore baba glo in mieliemeelsak versteek | Maroela Media
Argieffoto (Foto; Pixabay)
Die liggaam van 'n pasgebore baba is Maandagoggend in Eldorado Park, in die suidweste van Johannesburg, gevind. Die baba se liggaam is na bewering in 'n mieliemeelsak gesit, waarna honde die liggaam glo uit die sak verwyder het.
Konst. Roxanne Gibb, polisiewoordvoerder, sê die baba se liggaam is omstreeks 08:00 op die hoek van Kraaifontein en Mowbry-straat in Eldorado Park ontdek.
"By die polisie se aankoms op die toneel, het hulle 'n emmer aangetref wat bo-oor die liggaam van die baba geplaas is," bevestig Gibb.
"Met die fynkam van die toneel is 'n meelsak vol grond en bloed gevind, nie ver van waar die liggaam aangetref is nie."
Volgens Gibb word daar vermoed dat die baba se liggaam in die mieliemeelsak gesit is om dit te versteek. Die sak is langs die straat geplaas, waar honde dit toe ontdek en die liggaam uit die sak verwyder het.
Die omstandighede rondom die voorval is nog nie bekend nie. 'n Saak van verberging van geboorte is aanhangig gemaak en word deur die polisie in Eldorado Park ondersoek.
Enigiemand met meer inligting oor wie vir die voorval verantwoordelik gehou kan word, kan die Eldorado Park-polisiestasie by 011 946 0300 of die Stop Misdaadnommer by 08600 10111 skakel.